KIRJALLINEN KYSYMYS E-0162/01

esittäjä(t): Salvador Garriga Polledo (PPE-DE) komissiolle

(31. tammikuuta 2001)

Aihe: Toimintamalli yhteisön toimia edistävien yleishyödyllisten elinten tukemiseksi

Euroopan ja Latinalaisen Amerikan suhteiden instituutin (IRELA) kriisin pitäisi panna miettimään toimintamallia, jolla voidaan käytännössä säännellä IRELA:n kaltaisten elinten toimintaa. Nämä elimet ovat yhteisön kannalta niin tärkeitä, että ne ansaitsevat tukea yhteisön talousarviosta.

On selvää, että IRELA:n kaltaisten elinten toimintaa on tuettava, koska Euroopan unioni ja komissio eivät voi hoitaa tehtäviä, jotka eivät nimenomaisesti kuulu niiden toimivaltaan. Vielä selvempää on, että tarvitaan menettelytapa, jolla estetään ikävät yllätykset, kuten IRELA:n tapauksessa, ja puoskarointi tilanteen selvittämiseksi, kun joku näistä elimistä on joutunut kriisiin.

Katsooko komissio, että pitäisi tehdä ehdotus toimintatavaksi yhteisön toimintaa edistäviä yleishyödyllisiä elimiä varten, jotta niiden toiminta voisi jatkua asianmukaisesti, ja että pitäisi asianmukaisesti perustella niiden saama tuki yhteisön talousarviosta?

Michaele Schreyerin komission puolesta antama vastaus

(29. maaliskuuta 2001)

Parlamentti on vuodesta 1996 seurannut tiiviisti Euroopan unionin talousarviosta maksettavien avustusten yleisiä myöntämisedellytyksiä ja varsinkin talousarvion A osaan (hallintomenot) otettujen varojen myöntämistä ja valvontaa. Se on hyväksynyt talousarvioon selvitysosia, joissa esitetään, mitä edellytyksiä avustuksensaajien on täytettävä. Komissio on ottanut nämä edellytykset huomioon asianomaisia budjettikohtia hallinnoidessaan ja pitänyt parlamentin asiasta ajan tasalla.

Komission heinäkuussa 1998 julkistamassa avustusten hallinnoinnin käsikirjassa(1), joka tuli voimaan 1. tammikuuta 1999, on avustuksensaajille suosituksia yhteisön varojen moitteettomasta käytöstä. Sen mukaan avustuksensaajien varainkäyttöä on seurattava ja lopuksi suoritettava tarkastus, jossa esitetään selvitys avustettujen toimien toteuttamisesta ja tilinpäätös, jonka on tuettava yhteisön avustuksen laskemisessa käytettyä alustavaa talousarviota. Käsikirjassa muistutetaan myös, että tulojen ja menojen hyväksyjien on perittävä takaisin kaikki varat, jotka on maksettu aiheettomasti tai jotka tuottavat saajalle taloudellista hyötyä.

Komissio hyväksyi 26. heinäkuuta 2000 ehdotuksen(2), jolla 21. joulukuuta 1977 annettu varainhoitoasetus laaditaan uuteen uskoon. Ehdotus on parhaillaan muiden toimielinten käsittelyssä. Sen tarkoituksena on tehostaa asetuksen säännöksiä niin, että niitä voidaan soveltaa kaikkiin avustuksiin, joita yhteisön talousarviosta myönnetään suoraan avustuksensaajille eri ohjelmista tai niiden ulkopuolelta. Uudistusehdotuksessa vahvistetaan, että avustuksensaajien toimittamat raportit on tarkastettava ennen kuin avustuksen määrä lyödään lukkoon ja että esimerkiksi tilintarkastustuomioistuimen myöhemmin toimittamat tarkastukset voivat muuttaa avustuksen määrää. Ehdotuksessa vaaditaan myös, että kaikki aiheettomasti maksetut varat on perittävä takaisin, olipa maksun perusteena mikä syy tahansa. Uudistusehdotuksessa annetaan lisäksi mahdollisuus vaatia vakuutta siitä, että avustuksensaaja täyttää velvollisuutensa, ja mahdollisuus sulkea pois avustusmenettelyistä hakijat, jotka ovat syyllistyneet petoksiin tai rikkoneet aiempia sopimusvelvoitteitaan.

Komissio katsoo, ettei sen ole syytä puuttua näiden moitteettoman taloudenhoidon sääntöjen lisäksi yhteisön avustusten saajien organisaatioon ja toimintaan, sillä ne muodostavat laajan ja kirjavan joukon kansalaisyhteiskuntaa edustavia yhteisöjä, joiden toimintamuodot ja organisaatiot voivat olla keskenään hyvinkin erilaisia.

(1) SEC(98) 1191 lopullinen.

(2) KOM(2000) 461 lopullinen.